**СРЕТО ТАНАСИЋ БИОГРАФИЈА**

Др Срето Танасић, научни савјетник Института за српски језик САНУ у пензији, редовни професор Филозофског факултета у Нишу, дописни члан АНУРС изван радног сдастава, рођен је 27. јуна 1949. године у Подновљу, Добој, СФРЈ. По завршетку основне и средње учитељске школе уписао се 1969. године на Филозофски факултет у Сарајеву, на Групу за српскохрватски језик и историју југословенских књижевности, гдје је и дипломирао 1973. године. На истом факултету завршио је магистарске студије одбранивши 1980. године магистарски рад под називом „Пасивне конструкције у савременом српскохрватском језику и њихова семантичка анализа“, а 1991. одбранио докторску дисертацију из синтаксе савременог српског језика: „Презент у савременом српскохрватском језику“.

У Институту за језик у Сарајеву од 1. новембра 1973. радио је као стипендиста, асистент и научни сарадник. Школску 1975/76. годину у својству лектора предавао српскохрватски језик на Универзитету „Ломоносов“ у Москви, а школску 1976/77. годину провео на одслужењу војног рока. Након избијања грађанског рата у Босни и Херцеговини са породицом 1992. године прешао у Београд.

У Институту за српски језик САНУ изабран у звање научни сарадник 1994. године, када је и примљен у стални радни однос. У звање виши научни сарадник биран је 1998, а у звање научни саветник 16. марта 2005. године. На Филозофском факултету у Нишу изабран 1993. године у звање доцента, 2001. у звање ванредног професора, а 20. маја 2008. године у звање редовног професора за предмет *Синтакса савременог српског језика*, гдје је радио као хонорарни наставник до 1. октобра 2016. Од 1996. петнаест година био и хонорарни професор за савремени српски језик на Филозофском / Филолошком факултету у Бањој Луци. Октобра 2008. године и новембра 2013. држао је по позиву предавања из савременог српског језика на Универзитету „Ломоносов“ у Москви. Учествовао с рефератом на великом броју домаћих и међународних научних конференција, између осталог на 15. међународном конгресу слависта у Минску 2013. године и на 16. међународном конгресу слависта у Београду 2018. Био члан и/или предсједник организационих одбора великог броја домаћих и међународних научних скупова, између осталог и члан Програмског одбора 16. Међународног конгреса слависта у Београду 2018.

За дописног чалан АНУРС изван радног састава изабран је 21. децембра 2018. године.

Основно подручје занимања Срете Танасића јесу синтакса савременога српског језика, савремени српски стандардни језик и језичка култура, питања функционисања српског стандардног језика, те синтакса и лексика српских ијекавских говора.

 Од маја 2004. године Срето Танасић био је замјеник директора Института за српски језик САНУ, а од маја 2006. вршио функцију директора Института до децембра 2010, када је изабран за директора Института за српски језик САНУ. На исту функцију изабран је у децембру 2014, на којој је био до 27. јуна 2016. године, када је пензионисан.

Срето Танасић је члан редакција часописȃ *Јужнословенски филолог*, *Славистика* и *Задужбина*, из Београда, часописа *Годишњак за језик и књижевност*, који издаје Филозофски факултет у Нишу, члан редакције часописа *Исходишта*, који издају Западни универзитет у Темишвару и Филозофски факултет у Нишу, те члан редакције часописа *Хришћанска мисао* из Београда. Члан редакције и главни уредник часописа за савремени српски језик и језичку културу *Наш језик*, који издаје Институт за српски језик САНУ. Уредио више књига и зборника из области језика. На универзитетима у Београду, Новом Саду, Крагујевцу, Косовској Митровици, Бањој Луци и Источном Сарајеву био члан комисија за одбрану преко тридесет магистарских и докторских дисертација, члан комисија за изборе у наставничка звања, а у Институту био члан или председник више комисија за изборе у научна звања. Сарадник је САНУ и АНУРС на изради *Српског дијалектолошког атласа*. Члан Одбора за језик АНУРС, члан Комисије за језик и књижевност АНУРС за израду *Енциклопедије Републике Српске*, потпредсједник Славистичког друштва Србије. Стални је члан Матице српске у Новом Саду и члан њеног Одбора за књижевност и језик, као и члан њене комисије за додјелу награде за допринос српској језичкој култури. У два мандата био члан Матичног научног одбора за језик и књижевност Министарства за науку Републике Србије. Члан је Одбора за награду „Павле и Милка Ивић“, члан Управног одбора Задужбине Иве Андрића, члан Вукове задужбине у Београду. Срето Танасић је руководилац пројекта „Опис и стандардизација савременог српског језика“ који се реализује у Институту за српски језик САНУ. Проф. Танасић је члан и предсједник Одбора за стандардизацију српског језика, и члан његове Комисије за синтаксу, највишег стручног тијела за српски језик, које су 1997. основале три академије наука и умјетности: САНУ, ЦАНУ и АНУРС, Институт за српски језик САНУ, Матица српска, Српска књижевна задруга и сви факултети из Србије, Републике Српске и Црне Горе на којим се студира српски језик с циљем да окупља стручњаке и институције који се научно баве проучавањем српског језика ради језичког планирања које би водило адекватној језичкој политици, обезбеђивању статуса српског језика и планирања проучавања српског језика које би водило и осавремењавању његове стандарднојезичке норме.

**Награде**:

 2004. добио награду Министарства науке Републике Србије за научни рад ;

2006. је добио награду „Павле Ивић“ за 2005. годину за *Синтаксу савременога српског језика: проста реченица* (као коаутор дјела).

**Признања**:

*Захвалница* Филозофског факултета Универзитета у Источном Сарајеву, 27. мај 2008.

 *Повеља захвалности* Филолошког факултета Универзитета у Београду 6. 10. 2015.

 *Повеља* *почасног члана Славистичког друштва Србије* за посебан допринос раду Друштва, 3. фебруар 2018.